**Dehongliadau**

Rydym bellach wedi darllen y gerdd i gyd, ac wedi tynnu sylw at rai o’i nodweddion amlycaf. Ond rydym yn awr am geisio ymateb i’r gerdd yn ei chyfanrwydd. Wrth wneud hynny, a ddylem geisio diffinio beth yw ei *neges*? Na ddylem. Mae cerdd fel hon yn wrthrych creadigol a sawl gwedd iddi, a gwneud cam â hi fyddai ceisio ei chrynhoi i un neges syml. Gwell fyddai dechrau drwy geisio meddwl am y profiad o’i darllen.

Ar ddechrau’r gerdd, cawn ddarlun o harddwch a glendid yr wylan, a’r bardd yn ymhyfrydu yn ei thegwch. Wedyn, mae’r bardd yn gofyn i’r wylan fynd â neges at ferch, gan ddangos fod rhyw rwystr yn eu cadw ar wahân. Dywed y bardd na all fyw hebddi a’i fod yn ei charu. Cawn glywed am harddwch eithafol y ferch, a daw’r gerdd i ben wrth i’r bardd ddweud eto y daw ei fywyd i ben oni fydd hi’n rhoi ateb ffafriol iddo. Rydym wedi symud felly oddi wrth harddwch pleserus ar ddechrau’r gerdd, i harddwch sy’n peri cariad eithafol a all ladd y bardd yn y pen draw.

Mae modd ymateb i hyn mewn sawl ffordd. Yn syml iawn, gallwn ddweud bod y gerdd yn ymwneud â’r tensiwn rhwng y gallu i werthfawrogi merch hardd a’r anallu i’w meddiannu. Dymuniad y bardd yw cael perchenogaeth ar y ferch, ond nid yw hynny’n bosibl. Mae’r wylan ynddi hi ei hun yn ymgnawdoliad o harddwch ac mae ganddi hefyd y gallu i ymgysylltu â harddwch y ferch, dau beth sydd y tu hwnt i gyrraedd y bardd. Ar lefel haniaethol, felly, gallwn ddweud bod y gerdd yn trafod y rhwystredigaeth a brofir pan fo’r gallu i werthfawrogi harddwch yn cyd-fynd ag anallu i’w feddiannu.

Ond gallwn hefyd gynnig darlleniad sydd wedi ei seilio ar gyd-destun hanesyddol y gerdd. Mae’r ferch wedi ei lleoli mewn castell, ac yn y cyfnod hwn roedd cestyll yn ganolfannau milwrol, gweinyddol a gwleidyddol. Gallwn ddadlau felly fod y ferch yn cynrychioli grym gwleidyddol a milwrol, rhywbeth yr hoffai’r bardd ei brofi ond sydd y tu hwnt i’w gyrraedd. Gellid dadlau bod y defnydd o’r geiriau *dyrnfol* a *dihenydd* yn cefnogi’r darlleniad hwn.

Gallwn fynd â’r ddadl hon ymhellach drwy nodi mai gwlad wedi ei choncro oedd Cymru Dafydd ap Gwilym a bod y cestyll yn fynegiant ymarferol a symbolaidd o’r ffaith honno. Gan hynny, gallwn ddarllen rhwystredigaeth y bardd ynghylch y ferch yn y castell fel mynegiant o rwystredigaeth ehangach fod y cestyll Seisnig yn cadw’r Cymry rhag perchenogi grym gwleidyddol yn eu gwlad eu hunain.

Yn sicr, felly, nid oes yn y gerdd hon un ‘neges’ syml. Fel yn achos pob cerdd, mae modd cynnig darlleniadau gwahanol. Y peth pwysig yw cofio bod angen seilio pob un ar ddealltwriaeth fanwl o gynnwys y gerdd ei hun.